VEGA præsenterer

**Mesterlige indiepop-toner fra fremadstormende Giant Rooks**

*Kammeraterne i bandet Giant Rooks har væltet anmeldere og publikum omkuld med deres eksperimenterende musikalske udskejelser. Den 10. maj kan du opleve dem i Lille VEGA.*

I år udgav Giant Rooks deres tredje ep, der har fået titlen *Wild Stare*. Bandet har på ganske få år skabt et dedikeret følge af fans med deres innovative lyd og fortryllende liveset. De unge musikere har spillet sammen siden gymnasietiden, og deres skarptskårne indie-eksperimenter bliver leveret med en suveræn indforståethed blandt medlemmerne.

Deres særegne lyd trækker på referencer til tidsløs britisk og amerikansk alternativ pop, hvor elementer af folk og elektronisk musik pryder det levende og farverige lydbillede. Om inspirationen har de bl.a. fortalt:

*“The idea for ‘art-pop’ came up when we were trying to find an alternative to the label ‘indie music’. First, we thought that ‘indie’ does not really describe what we do. What is more, the term ‘indie’ is overused and sort of everything can be classified as ‘indie’ these days.”*

I 2015 udgav de deres debutep, *Times Are Bursting the Lines,* der skabte en solid hype omkring de unge drenge fra den tyske by Hamm. Men det var med opfølgeren *New Estate*, at kvintetten fik internettet til at gløde af begejstring. De vandt den prestigefyldte pris Pop NRW Award og turnerede intensivt sammen med bands som Razz, Kraftklub og The Temper Trap. Derudover spillede de unge musikere på store, internationale festivaler som Rock Am Ring, Lollapalooza og The Great Escape.

De har turneret Europa tyndt med deres iørefaldende rytmer, indlevende tekster og organiske, sommervarme lydbillede. Den 10. maj bliver det Lille VEGAs tur.

**Fakta om koncerten:**

Giant Rooks (DE)

Søndag d. 10. maj kl. 20.00

Lille VEGA, Enghavevej 40, 1674 København V

Billetpris:  165 kr. + gebyr

Billetsalget starter onsdag den 11. september kl 11.00 via vega.dk og Ticketmaster